CELEX: 32020D1805
Language: bg
Date: 2020-11-27 00:00:00
Title: Решение (ЕС) 2020/1805 на Комисията от 27 ноември 2020 година за изменение на решения 2014/350/ЕС и (ЕС) 2016/1349 за удължаване на срока на валидност на екологичните критерии за присъждането на екомаркировката на ЕС за текстилни продукти и обувни изделия, както и на свързаните с тях изисквания за оценка и проверка (нотифицирано под номер С(2020) 8152) (текст от значение за ЕИП)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/89
               
            
         РЕШЕНИЕ (ЕС) 2020/1805 НА КОМИСИЯТА
         от 27 ноември 2020 година
         за изменение на решения 2014/350/ЕС и (ЕС) 2016/1349 за удължаване на срока на валидност на екологичните критерии за присъждането на екомаркировката на ЕС за текстилни продукти и обувни изделия, както и на свързаните с тях изисквания за оценка и проверка
         
            
               (нотифицирано под номер С(2020) 8152)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
         след консултация със Съвета по екомаркировка на Европейския съюз,
         като има предвид, че:
         
                     (1)
                  
                  
                     Срокът на валидност на екологичните критерии за присъждане на екомаркировката на ЕС за текстилни продукти, както и на свързаните с тях изисквания за оценка и проверка, определени в Решение 2014/350/ЕС на Комисията (2), изтича на 5 декември 2020 г.
                  
               
                     (2)
                  
                  
                     Срокът на валидност на екологичните критерии за присъждане на екомаркировката на ЕС за обувни изделия, както и на свързаните с тях изисквания за оценка и проверка, определени в Решение (ЕС) 2016/1349 на Комисията (3), изтича на 5 август 2022 г.
                  
               
                     (3)
                  
                  
                     В съответствие със заключенията от проверката за пригодност на екомаркировката на ЕС от 30 юни 2017 г. (4) Комисията, съвместно със Съвета по екомаркировка на ЕС направи оценка на значимостта на всяка продуктова група, както и на значението и целесъобразността на нейните екологични критерии и на свързаните с тях изисквания за оценка и проверка, преди да предложи удължаването им. По отношение на решения 2014/350/ЕС и (ЕС) 2016/1349 оценката потвърди адекватността и целесъобразността на продуктовите групи, както и на техните настоящи екологични критерии, както и на съответните им изисквания за оценка и проверка.
                  
               
                     (4)
                  
                  
                     Освен това, съгласно заключенията от проверката за пригодност на екомаркировката на ЕС от 30 юни 2017 г., Комисията, съвместно със Съвета по екомаркировка на ЕС предлага решения за подобряване на полезните взаимодействия между различните продуктови групи и за засилено навлизане на екомаркировката на ЕС, включително групирането на тясно свързани продуктови групи, където е целесъобразно, и гаранция, че по време на процеса на преразглеждане се обръща достатъчно внимание на съгласуваността между съответните политики на ЕС, нормативната уредба и научните данни.
                  
               
                     (5)
                  
                  
                     За да се улесни допълнително преходът към кръгова икономика, критериите за екомаркировка на ЕС за текстилни продукти и обувни изделия трябва да бъдат преразгледани в съответствие с новия План за действие за кръгова икономика — за по-чиста и по-конкурентоспособна Европа (5). Поради това е целесъобразно срокът на валидност на критериите за екомаркировката на ЕС, определени в решения 2014/350/ЕС и (ЕС) 2016/1349 да бъде удължен до една и съща крайна дата, за да може Комисията да преразгледа двете продуктови групи заедно и да ги групира, ако това се счита за възможно.
                  
               
                     (6)
                  
                  
                     За да се предвиди нужното време за окончателно приключване на процеса на преразглеждане и да се осигури надеждна перспектива, позволяваща стабилност на пазара за настоящите и бъдещите притежатели на лицензии, така че да запазят предимствата на екомаркировката на ЕС, междувременно присъдена на техните продукти, срокът на валидност на настоящите критерии за текстилни продукти и обувни изделия, както и на свързаните с тях изисквания за оценка и проверка, следва да бъде удължен до 31 декември 2025 г.
                  
               
                     (7)
                  
                  
                     Поради това решения 2014/350/ЕС и (ЕС) 2016/1349 следва да бъдат съответно изменени.
                  
               
                     (8)
                  
                  
                     Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 6 от Решение 2014/350/ЕС се заменя със следното:
            
               
                  „Член 6
                  Екологичните критерии за продуктовата група „текстилни продукти“ и свързаните с тях изисквания за оценка и проверка са валидни до 31 декември 2025 г.“
               
            
         
         
            Член 2
            Член 4 от Решение (ЕС) 2016/1349 се заменя със следното:
            
               
                  „Член 4
                  Екологичните критерии за продуктовата група „обувни изделия“ и свързаните с тях изисквания за оценка и проверка са валидни до 31 декември 2025 г.“
               
            
         
         
            Член 3
            Адресати на настоящото решение са държавите членки.
         
         
            Съставено в Брюксел на 27 ноември 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 27, 30.1.2010 г., стр. 1.
         
            (2)  Решение 2014/350/ЕС на Комисията от 5 юни 2014 година за установяване на екологични критерии за присъждане на знака за екомаркировка на ЕС за текстилни продукти (ОВ L 174, 13.6.2014 г., стр. 45).
         
            (3)  Решение (ЕС) 2016/1349 на Комисията от 5 август 2016 г. за установяване на екологични критерии за присъждане на екомаркировката на ЕС за обувни изделия (ОВ L 214, 9.8.2016 г., стр. 16).
         
            (4)  Доклад на Комисията до Европейския парламент и Съвета за прегледа на прилагането на Регламент (ЕО) № 1221/2009 на Европейския парламент и на Съвета от 25 ноември 2009 г. относно доброволното участие на организации в Схемата на Общността за управление по околна среда и одит (EMAS) и на Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (COM(2017) 355 final).
         
            (5)  Съобщение на Комисията до Европейския парламент, Съвета, Европейския икономически и социален комитет и Комитета на регионите „Нов план за действие относно кръговата икономика. За по-чиста и по-конкурентоспособна Европа“ \COM/2020/98 final).